Forseti Slóvakíu lagði lykkju á leið sína og millilenti einkaþotu sinni í Keflavík á leið til Bandaríkjanna . Óskaði hann sérstaklega eftir þessu enda hefur forsetinn lengi haft áhuga á Íslandi og þá ekki síst vegna góðra samskipta við Runólf Oddsson , konsúl Slóvakíu á Íslandi , sem bæði flytur inn kristal og hjólbarða frá Slóvakíu auk þess að senda mörg hundruð íslensk ungmenni út í læknanám til Slóvakíu ár hvert . HEILLAÐIST : Forseti Slóvakíu heillaðist strax af frísku lofti og fallegri birtu þegar hann sté út úr forsetaþotu sinni í Keflavík en Runólfur Oddsson konsúll fór upp allan landganginn til að taka á móti honum . Góður gestur Vel var tekið á móti Andrej Kiska , forseta Slóvakíu , þegar hann steig út úr risastórri , rússneskri einkaþotu sinni á Keflavíkurflugvelli . Ekki var um opinbera heimsókn að ræða , heldur einkastopp forsetans . Á flugvellinum tók Runólfur Oddsson konsúll á móti honum og á flugbrautinni biðu tveir glæsilegir Tesla-rafmagnsbílar sem Gísli Gíslason lögfræðingur hafði lagt til svo forsetinn fengi að kynnast kostum þeirra . „ Tesla er einmitt með ráðagerðir um að byggja bílaverksmiðju í Slóvakíu , “ segir Runólfur konsúll sem fylgdi forsetanum um Suðurnes þá fjóra klukkutíma sem hann staldraði við . Forsteinn vildi fara í Bláa lónið og var rafmagnsbílunum stefnt þangað . „ Þetta eru alveg frábærir bílar , “ segir Runólfur konsúll og deildi þeirri skoðun með forseta Slóvakíu sem var ekki síður hrifinn af Bláa lóninu og reyndar Suðurnesjum öllum í því blíðskaparveðri sem var . Andrej Kiska er einn auðugasti maður Slóvakíu og var kjörinn forseti landsins í sumar og tók við embætti 15. júní . Kiska er viðskiptajöfur sem byggði auð sinn á fjárfestingabanka sem hann stofnaði og er vel látinn forseti meðal þjóðar sinnar sem kann vel að meta framsækni hans og skynsemi . Eftir góða millilendingu og enn betra stopp hélt Andrej Kiska áfram ferð sinni vestur um haf en með honum í einkaþotunni var Frantisek Kasicky , sendiherra Slóvakíu með aðsetur í Osló í Noregi . KVEÐJUSTUND : Andrej Kiska , forseti Slóvakíu , kveður Runólf Oddsson konsúl eftir skemmtilegar stundir á Suðurnesjum .